b"\n_START_ARTICLE_\nCasa Forn\xc3\xa9s\n_START_SECTION_\nDescripci\xc3\xb3\n_START_PARAGRAPH_\nL'arquitecte Pere Caselles va voler buscar la m\xc3\xa0xima entrada de llum natural a l'habitatge pels escassos metres lineals de fa\xc3\xa7ana disponibles, i aconsegu\xc3\xad un resultat en qu\xc3\xa8 domina el buit sobre el ple. A la planta baixa sota un arc de pedra escarser amb muntants imitant pilastres amb capitells motllurats, s'hi inclou l'acc\xc3\xa9s a l'escala de ve\xc3\xafns i al local comercial. Als extrems de l'arc, dos medallons mostren l'any de construcci\xc3\xb3 de l'edifici, 1914, i les inicials del seu propietari PF. La primera planta l'ocupa un ampli arc de mig punt d'obra vista amb un ampli balc\xc3\xb3 El tancament del balc\xc3\xb3 conserva la fusteria original, i t\xc3\xa9 un interessant disseny de l\xc3\xadnies sim\xc3\xa8triques que ajuda a donar m\xc3\xa9s valor pl\xc3\xa0stic a la fa\xc3\xa7ana, que sembla inspirat en la casa Ciamberlani que Paul Hankar constru\xc3\xad a Brussel\xc2\xb7les el 1897. La pedra clau de l'arc i les dues impostes s\xc3\xb3n de pedra decorada amb motius florals. Tamb\xc3\xa9 \xc3\xa9s de pedra la superf\xc3\xadcie de la fa\xc3\xa7ana no decorada. Les dues plantes superiors tenen balcons que ocupen tota l'amplada de la fa\xc3\xa7ana, per\xc3\xb2 amb les obertures tripartides per estrets pilars d'obra que volen emfatitzar la verticalitat de l'edifici. La soluci\xc3\xb3 compositiva de la fa\xc3\xa7ana la retrobarem, vuit anys despr\xc3\xa9s, aplicada al n\xc3\xbamero 29 del raval Sant Pere.\n_START_SECTION_\nHist\xc3\xb2ria\n_START_PARAGRAPH_\nPau Forn\xc3\xa9s i Marca va encarregar l'edifici d'habitatges a l'arquitecte Pere Caselles, que el constru\xc3\xad el 1914."